Cosatu eis óók Zuma se bedankingAdjunksekretaris Solly Phetoe, sekretaris Bheki Ntshalintshali en Sidumo Sdumo Dlamini. Foto: Gertrude Makhafola/ANA. Die vakbondfederasie Cosatu het Dinsdag ook húl gewig by dié van talle ander organisasies gegooi en gesê Jacob Zuma is nie meer geskik om die land te lei nie en moet onmiddellik bedank. Bheki Ntshalintshali, Cosatu se hoofsekretaris, het gesê die verhouding tussen Zuma en die omstrede Gupta-familie sowel as die Nkandla-debakel is van die redes hoekom Cosatu meen die president moet bedank. “Die feit dat die Guptas nou onregmatige insae gaan hê in die land se doen en late asook die omstredenheid rondom Zuma, soos byvoorbeeld die konstitusionele hof se uitspraak oor Nkandla, het veroorsaak dat ons nie meer glo dat hy die regte persoon is om die land te verenig nie,” het Ntshalintshali in Johannesburg aan verslaggewers gesê ná ŉ vergadering van die uitvoerende komitee van Cosatu. Dit kom ná Cosatu vir die eerste keer ooit nie geken is in Zuma se besluit om die kabinet te skommel nie. “Ons is nie geraadpleeg oor hierdie besluit nie. Ons dra ook kennis dat sekere lede van die ANC-topses voel dat daar nie genoeg betekenisvolle raadpleging was voor die president die skommeling aangekondig het nie,” het Ntshalintshali verduidelik. Ntshalintshali het bygevoeg dat die ANC verdeeld is. Sdumo Dlamini, president van Cosatu, het gesê die vakbondfederasie hanteer dit nie goed as hulle nie geraadpleeg word oor kabinetskommelinge nie. Opposisiepartye het intussen saamgespan om ŉ mosie van wantroue teen Zuma in ste stel. Daar word ook verskeie protesaksies reg oor die land beplan wat Zuma se kop eis. Zuma is erg gekritiseer oor sy besluit om die kabinet te skommel en Pravin Gordhan as minister van finansies af te dank. Suid-Afrika se kredietgradering is Maandagaand deur die kredietgraderingsagentskap Standard & Poor’s (S&P) na rommelstatus afgegradeer.